প্রত্যুষার বন্দ্যোপাধ্যায়ের মত্যুর অনেক আগেই তাঁর মতো পরিণতি হতে পারত প্রিয়াঙ্কা চোপড়ার? হ্যাঁ, বলিউডে সাফল্যের পরে ইদানিং হলিউডে পা রাখা এই অভিনেত্রীও নাকি প্রত্যুষার মতোই আত্মহত্যার চেষ্টা করেছিলেন। তাও একবার নয়, দু’ থেকে তিনবার।
প্রিয়াঙ্কা চোপড়ার প্রাক্তন ম্যানেজার প্রকাশ জাজু শনিবার টুইটারে এরকমই চাঞ্চল্যকর দাবি করেছেন। প্রকাশের দাবি, প্রত্যেকবার তিনিই প্রিয়াঙ্কাকে নিরস্ত করেছিলেন। প্রিয়াঙ্কার প্রাক্তন ম্যানেজারের দাবি অনুযায়ী, কেরিয়ারের শুরুর দিকে যখন স্ট্রাগল করছিলেন প্রিয়াঙ্কা, সেই সময়েই হতাশা থেকে আত্মহত্যার চেষ্টা করেছিলেন তিনি। যদিও প্রকাশ জাজুর এই দাবির সত্যতা নিয়ে প্রশ্ন উঠতে শুরু করেছে। কারণ, প্রিয়াঙ্কাকে অশ্লীল এসএমএস পাঠানোর অভিযোগে প্রকাশকে ৬৭ দিন জেল খাটতে হয়েছিল এক সময়। প্রিয়াঙ্কার বাবা-মা প্রকাশের বিরুদ্ধে পুলিশে তাঁদের মেয়েকে উত্যক্ত করার অভিযোগ দায়ের করেছিলেন।

প্রকাশ জাজুর সেই টুইট।
বলিউডের অন্ধকার দিকটা কারও কাছেই অজানা নয়। দু’দিন আগেই ছোট পর্দার জনপ্রিয় মুখ প্রত্যুষার আচমকা আত্মহত্যা সেই অন্ধকার দিকটাকেই ফের সামনে এনেছে। প্রিয়াঙ্কার প্রাক্তন ম্যানেজারও বাবা-মায়েদের মেয়েকে একা মুম্বইতে না পাঠানোর পরামর্শ দিয়েছেন।
প্রিয়াঙ্কার সঙ্গে তিক্ততার জেরে তাঁর ৬৭ দিন জেল খাটা নিয়ে প্রিয়াঙ্কারই প্রাক্তন বয়ফ্রেন্ড অসীম মার্চেন্ট ‘সিক্সটি সেভেন ডেজ’ নামে একটি ছবি করতে চলেছেন বলেও দাবি করেছেন প্রকাশ।
আরও পড়ুন-
‘‘প্রত্যুষার কান্নার আওয়াজ পেয়েও ছুটে যাইনি সেদিন’’— অনুতপ্ত প্রতিবেশী অভিনেতা অনুজ
প্রত্যুষা কি অন্তঃসত্ত্বা ছিলেন? ক্রমশই ফাঁসছেন রাহুল